Title: MINISTERSTVO ZAHRANIČNÝCH VECÍ SLOVENSKEJ REPUBLIKY
Author: MZV SR
Last saved by: agenda0

4.
Návrh odpovednej nóty

	Veľvyslanectvo Slovenskej republiky v Moskve prejavuje úctu Ministerstvu zahraničných vecí Ruskej federácie a má česť potvrdiť príjem nóty Ministerstva zahraničných vecí Ruskej federácie č. 22809 z 22. augusta 2001  nasledujúceho znenia:

“Ministerstvo zahraničných vecí Ruskej federácie prejavuje úctu Veľvyslanectvu Slovenskej republiky a vychádzajúc z dohody dosiahnutej na konzultáciách o konzulárnych záležitostiach v októbri roku 2000, má česť navrhnúť stanovenie nasledovného obojstranného spôsobu vydávania víz občanom Slovenskej republiky pri uskutočňovaní ich ciest na územie Ruskej federácie a občanom Ruskej federácie pri uskutočňovaní ich ciest na územie Slovenskej republiky:
	1. Víza sa vydávajú občanom na konzulárnych úradoch za podmienky vyplnenia vízového formulára a predloženia dokladu potvrdzujúceho ich totožnosť, pričom takýto doklad musia uznávať obidve strany ako doklad oprávňujúci občana vycestovať do zahraničia. Pritom pracovník konzulárneho úradu má právo v prípade potreby vzniesť doplňujúce požiadavky.
	2. Právo na získanie viacnásobného víza zjednodušeným spôsobom na základe žiadostí príslušných ministerstiev a iných štátnych orgánov majú: členovia vlakových čiat, posádky lietadiel, posádky morských a riečnych plavidiel, vodiči motorových vozidiel, ktorí vykonávajú medzinárodnú osobnú a nákladnú prepravu v súvislosti s plnením ich služobných povinností.
3. Pracovníkom ruských a slovenských ministerstiev a iných štátnych orgánov, vysielaným na služobné cesty na základe medzinárodných zmlúv, sa vydávajú víza zjednodušeným spôsobom a sú oslobodení od platenia konzulárnych poplatkov.
	4. Účastníkom medzištátnych vedeckých, vzdelávacích, športových, kultúrnych a iných výmen, ktoré sa realizujú na základe príslušných dohôd, sa vydávajú víza bezplatne.
5. 	Deťom do 15 rokov sa víza vydávajú bezplatne.
O zmenách a doplnkoch k stanovenému spôsobu vydávania víz sa strany vzájomne informujú formou výmeny nót.
	Ministerstvo vychádza z toho, že v prípade súhlasu slovenskej strany s hore uvedeným, táto nóta a odpovedná nóta Veľvyslanectva budú tvoriť Dohodu medzi vládou Ruskej federácie a vládou Slovenskej republiky o zjednodušení vydávania víz ruským a slovenským občanom, ktorá nadobudne platnosť 30 dní po doručení odpovednej nóty a bude platná 90 dní odo dňa, keď jedna zo strán písomne oznámi druhej strane svoj úmysel ukončiť jej platnosť. 
	Ministerstvo využíva túto príležitosť, aby opätovne ubezpečilo Veľvyslanectvo o svojej hlbokej úcte.”

	Veľvyslanectvo Slovenskej republiky má česť potvrdiť, že hore uvedené je prijateľné pre vládu Slovenskej republiky, a že vyššie uvedená nóta Ministerstva zahraničných vecí Ruskej federácie a táto odpovedná nóta tvoria Dohodu medzi vládou Slovenskej republiky a vládou Ruskej federácie o zjednodušení vydávania víz slovenským a ruským občanom, ktorá nadobudne platnosť 30 (tridsať) dní po doručení tejto nóty a bude platná do uplynutia 90 (deväťdesiat) dní odo dňa, keď jedna zo strán písomne oznámi druhej strane svoj úmysel ukončiť jej platnosť.

Ministerstvo zahraničných vecí
Ruskej federácie

Moskva

Veľvyslanectvo Slovenskej republiky si dovoľuje upresniť, že na konzultáciách bolo dohodnuté, že pojem “konzulárny úrad” podľa bodu 1 nóty znamená “diplomatickú misiu” a “konzulárny úrad” v zmysle medzinárodného práva.
	
Veľvyslanectvo Slovenskej republiky využíva túto príležitosť, aby opätovne ubezpečilo Ministerstvo zahraničných vecí Ruskej federácie o svojej hlbokej úcte.

Moskva,    september 2001